د افغانستان امریکايي پوهنتون سبا بیا پرانیستل کیږي
په افغانستان کې د امریکايي پوهنتون چارواکي وایي چې نامعلومه کسانو د دوی دوه پروفیسوران تښتولي دي.
ټاکل شوې چې په کابل کې د افغانستان امریکايي پوهنتون د چهارشنبې په ورځ بېرته پرانیستل شي. د یکشنبې په ورځ نامعلومه کسانو د دغه پوهنتون دوه استادان وتښتول. د پوهنتون ادارې په یوې اعلامیې کې ویلي چې د استادانو اختطاف دوی ډېر غمژن کړي دي. دغه استادان پوهنتون ته نژدې تښتول شويدي، د کابل پولیس وايي په استادانو کې یو امریکايي او بل یې اسټرالیايی دی. د امریکايي پوهنتون د مطبوعاتو مسول شمروز خان مسجدي امریکا غږ ته وویل، چې دوی به د چهارشنبې په ورځ پوهنتون بېرته پرانیزي او د هېواد په نورو ولایتونو کې د دغه پوهنتون څانګې تړل شوې نه وې. له دغې پېښې وروسته پوهنتون وتړل شو، چې د نورو استادانو او شاکردانو د امنیت لپاره ممکنه ګامونه واخیستل شي. پوهنتون وايي له امنیتي چارواکو سره د خپلو تښتول شویو استادانو د حال معلومولو او خوشې کولو لپاره په تماس کې دي. د پوهنتون اعلامیه وایي "د هغوی د خوندي ازادولو لپاره له هر ممکنه اقدام نه کار اخیستل کیږي." د رویټرز خبري اژانس وايي په کابل کې د امریکا او استرالیا سفارتونو د خپلو وګړو تښتول تاید کړي، خو نور جزییات یې نه دي ورکړي. په افغانستان کې د انسانانو تښتول نوې خبره نه ده، خو په دې وروستیو کې په کابل کې د بهرنیانو تښتول هم نسبتآ زیات شوي دي. تر دغې پېښې شاوخوا یوه میاشت وړاندې یوه هندۍ هم وتښتول شوه چې بېرته پرېښودل شوه. ډېرې دا ډول پېښې جنايي ډلې د پېسو د ترلاسه کولو لپاره کوي.